|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail: **eka.press@gmail.com** ■

 Αθήνα, 24/11/2023

**ΔΕΛΤΙΟ ΤΥΠΟΥ**

**Παγκόσμια Ημέρα για την Εξάλειψη της βίας κατά των γυναικών**

Καθημερινά σε όλο τον κόσμο, χιλιάδες γυναίκες και κορίτσια υφίστανται βία, φυσική και σωματική κακοποίηση, σεξουαλική και ηθική παρενόχληση στο σπίτι, στο δρόμο, στη δουλειά. **Η 25η Νοεμβρίου καθιερώθηκε από τον ΟΗΕ ως Διεθνής Ημέρα για την Εξάλειψη της Βίας κατά των Γυναικών, μετά από αγώνες και διεκδικήσεις του φεμινιστικού κινήματος.** Η βία κατά των γυναικών είναι βαθιά ριζωμένη στις ιστορικά άνισες σχέσεις εξουσίας μεταξύ των φύλων. Δεν γνωρίζει κοινωνικά, οικονομικά ή εθνικά σύνορα και είναι μια από τις πιο συστηματικές και διαδεδομένες παραβιάσεις των ανθρωπίνων δικαιωμάτων, που δυστυχώς παραμένει ευρέως ατιμώρητη.

Ο δρόμος προς την ισότητα των φύλων για την Ελλάδα είναι μακρύς, καθώς σύμφωνα με έκθεση του Ευρωπαϊκού Ινστιτούτου για την Ισότητα των Φύλων (EIGE) για το 2022, η Ελλάδα βρίσκεται στην τελευταία θέση του χάρτη αναφορικά με τον δείκτη ισότητας. Ειδικότερα στην αγορά εργασίας οι γυναίκες υφίστανται διακρίσεις στην απασχόληση και τις αποδοχές σε σύγκριση με τους άνδρες. Το ποσοστό απασχόλησης των γυναικών εξακολουθεί να είναι σημαντικά χαμηλότερο από εκείνο των ανδρών.

Η Ελλάδα παρουσιάζει επίσης την υψηλότερη ετήσια αύξηση στις γυναικοκτονίες, ανάμεσα σε 20 ευρωπαϊκές χώρες. Στην Ουκρανία, όπως σε κάθε πολεμική σύρραξη, οι μαρτυρίες για βιασμούς καταδεικνύουν την επαίσχυντη χρήση τους ως όπλου πολέμου και την ίδια ώρα στον πόλεμο Ισραήλ – Παλαιστινίων, οι γυναίκες και τα παιδιά αποτελούν το 67% όλων των θυμάτων.

**Την 25η Νοέμβρη, όπως και κάθε μέρα του χρόνου, αγωνιζόμαστε για την εξάλειψη της βίας κατά των γυναικών και ζητάμε:**

* **ουσιαστική εφαρμογή της Σύμβασης της Κωνσταντινούπολης και της Σύμβασης 190 της Διεθνούς Οργάνωσης Εργασίας** για την Εξάλειψη της βίας, καθώς και της υγείας και ασφάλειας λόγω της δημιουργίας εκφοβιστικού, εχθρικού, εξευτελιστικού, ταπεινωτικού ή επιθετικού περιβάλλοντος,
* **οικονομική διασφάλιση και ενίσχυση του δικτύου των δομών στήριξης γυναικών – θυμάτων βίας,**
* **την ενίσχυση και εκπαίδευση του Σώματος Επιθεώρησης Εργασίας,** για την γρήγορη και αποτελεσματική αντιμετώπιση των περιστατικών,
* **την ευαισθητοποίηση και αρωγή των συνδικαλιστικών σωματείων** στη διεκδίκηση σχετικών πολιτικών και ένταξή τους στο περιεχόμενο των **συλλογικών διαπραγματεύσεων,**
* **την υιοθέτηση πολιτικών για την πρόληψη, την διαχείριση των εσωτερικών καταγγελιών και την εκτίμηση κινδύνων βίας, από την πλευρά των εργοδοτών,**
* **τον τερματισμό του πολέμου στην Ουκρανία και την άμεση κατάπαυση πυρός στη Λωρίδα της Γάζας**, για να σταματήσει η αιμορραγία ανθρώπινων ζωών

Ως Εργατικό Κέντρο Αθήνας κάνουμε δική μας υπόθεση τον αγώνα κατά των σεξιστικών διακρίσεων και της έμφυλης βίας στους χώρους δουλειάς. Καλούμε τους συναδέλφους και τις συναδέλφισσες μας να μην κλείνουν τα μάτια στα περιστατικά που συμβαίνουν δίπλα τους. Στηρίζουμε τον αγώνα και τις κινητοποιήσεις που έχουν προγραμματιστεί για τις 25 Νοέμβρη. Οργανωνόμαστε, διαδηλώνουμε και διεκδικούμε έναν κόσμο χωρίς βία για όλα τα άτομα.

**Το Δ.Σ.**